
Grozījumi likumā "Par Krimināllikuma spēkā stāšanās un piemērošanas kārtību"
Izdarīt likumā "Par Krimināllikuma spēkā stāšanās un piemērošanas kārtību" (Latvijas Republikas Saeimas un Ministru Kabineta Ziņotājs, 1998, 23. nr.; 1999, 7., 23. nr.; 2000, 14. nr.; 2002, 12., 23. nr.; 2003, 2. nr.; 2007, 6., 12. nr.; 2008, 13. nr.; 2009, 14. nr.; Latvijas Vēstnesis, 2009, 193. nr.; 2010, 178. nr.; 2011, 167., 199. nr.; 2012, 121. nr.; 2013, 38., 92. nr.; 2014, 123. nr.; 2015, 104., 227. nr.; 2016, 31., 71. nr.; 2017, 36., 124., 194. nr.; 2018, 224. nr.; 2019, 200.A, 236.A nr.; 2020, 119.C, 178., 184. nr.; 2021, 92.A nr.; 2022, 76., 110. nr.; 2024, 92. nr.; 2025, 102. nr.) šādus grozījumus:
1. Papildināt likumu ar 23.2 pantu šādā redakcijā:
"23.2 pants. (1) Atbildība par Krimināllikuma XI nodaļā paredzēto noziedzīgo nodarījumu pret dabas vidi, ar kuru radīts būtisks kaitējums, iestājas, ja noziedzīgā nodarījuma rezultātā iestājušās kādas no šā likuma 23. pantā minētajām sekām vai noziedzīgais nodarījums varēja izraisīt cilvēka nāvi vai smagus miesas bojājumus vai izraisīja vai varēja izraisīt ievērojamu kaitējumu gaisa, augsnes vai ūdens kvalitātei, ievērojamu kaitējumu jūras vides stāvoklim vai virszemes ūdeņu ekoloģiskajai kvalitātei vai ekoloģiskajai ilgtspējai, vai pazemes ūdensobjektu kvantitatīvajiem rādītājiem vai ievērojamu kaitējumu ekosistēmai, dzīvotnei, dzīvniekiem vai augu sugām.
(2) Novērtējot šā panta pirmajā daļā radīto būtisko kaitējumu, ņem vērā vienu vai vairākus šādus kritērijus:
1) attiecīgo priekšmetu vai īpatņu skaits;
2) normatīvajos aktos noteiktais slieksnis, vērtība vai cits noteikts lielums;
3) attiecīgo īpaši aizsargājamo sugu saglabāšanās stāvoklis;
4) vides atjaunošanas izmaksas, ja šīs izmaksas ir iespējams novērtēt;
5) rīcība ir saistīta ar videi vai cilvēka veselībai riskantu vai bīstamu darbību, kuras veikšanai ir nepieciešama atļauja;
6) materiāls vai viela ir klasificēta kā bīstama vai citādi kaitīga videi vai cilvēka veselībai;
7) noziedzīgā nodarījuma izraisīta pastāvīga un neatgriezeniska virszemes ūdeņu vai pazemes ūdeņu kvalitātes klases maiņa;
8) citi nozīmīgi kritēriji."
2. Papildināt likumu ar 26. pantu šādā redakcijā:
"26. pants. Atbildība par Krimināllikuma 109.1 pantā paredzēto noziedzīgo nodarījumu iestājas, ja pārkāpts Eiropas Parlamenta un Padomes 2023. gada 31. maija regulas (ES) 2023/1115, ar ko paredz noteikumus par to, kā Savienības tirgū darīt pieejamas un kā eksportēt no Savienības konkrētas ar atmežošanu un meža degradāciju saistītas pirmpreces un izstrādājumus, un ar ko atceļ regulu (ES) Nr. 995/2010, 3. pantā noteiktais aizliegums."
3. Papildināt informatīvo atsauci uz Eiropas Savienības direktīvām ar 4. punktu šādā redakcijā:
"4) Eiropas Parlamenta un Padomes 2024. gada 11. aprīļa direktīvas (ES) 2024/1203, kas paredz noteikumus par vides krimināltiesisko aizsardzību un aizstāj direktīvas 2008/99/EK un 2009/123/EK."
Likums stājas spēkā 2026. gada 21. maijā.

